Совет Союзым и ЛIыхъужь, Налшык щыщ Иллазаров Исай и фэеплъ Москва къыщызэIуахащ. Абы и цIэр зэрехьэ Къэбэрдей-Балъкъэрым и къалащхьэм и уэрамхэм ящыщ зым
Иллазаров И. И. мраморым къыхэщIыкIа и бюстыр щагъэуващ Поклоннэ щыгум ТекIуэныгъэм и цIэкIэ и паркым Журт хъугъуэфIыгъуэхэмрэ холокостымкIэ щыIэ музейм. Бюстыр ищIащ Злоти Юрий.
Фэеплъым къыбгъурытщ Хэку зауэшхуэм и ЛIыхъужь хъуа бгырыс журтхэм ятеухуауэ архивхэм къыхахыжа документхэмрэ сурэтхэмрэ зэрылъ витринэ. «Дэ ди къалэнщ тхыдэм и пэжыпIэр къэкIуэну щIэблэхэм къахуэдгъэнэну», — жиIащ СТМЭГИ дунейпсо журт псапащIэ фондым и тхьэмадэ Захарьяев Герман. Урысей журт конгрессым и президент Каннер Юрий абы дыщIигъужащ бюстыр музейм и экспонат нэхъыщхьэу къызэрилъытэр.
ГуфIэгъуэ дауэдапщэм хэтащ ЛIыхъужьым и къуэрылъху Иллазаров Исай.
ХъыбарегъащIэ агентствэхэм къатахэм япкъ иткIэ КъБР-м и Iэтащхьэмрэ Правительствэмрэ я пресс-IуэхущIапIэм игъэхьэзыращ.
